Awêwaton ingkang sampun kula andharakên punika, sampun têrang sangêt bilih panuwunipun sawatawising warga, supados ing têmbe manawi tanah Jawi dipun dadosakên propinsi satunggal, karajan Kajawèn katanêman residhèn kemawon sumusup ing gupêrnur tanah Jawi, kula botên mupakat. Manawi kalêksanan makatên saèstunipun, wêwujudaning wakilipun pamarentah Indhiya Nèdêrlan, ingkang wontên ing karajan Kajawèn, lajêng badhe sirna tanpa lari, amargi wakilipun pamarentah ingkang murni punika botên sagêd kawêngku ing sintên-sintên kajawi ingkang wicaksana gupêrnur jendral piyambak. Mila suwunan kasêbut wau punika, kula wastani nyuda kaluhuranipun para nata langkung saking pikajêngipun Timbul, botên pantês dipun pituruti.